PMIndiaData/PMIndiaSum huggingface dataset:
प्रधानमंत्री ने विश्व संस्कृत दिवस पर बधाई दी

प्रधानमंत्री श्री नरेन्द्र मोदी ने विश्व संस्कृत दिवस पर देशवासियों को बधाई दी है। उन्होंने संस्कृत को लोकप्रिय बनाने के काम से जुड़े लोगों के प्रयासों की सराहना की। उन्होंने ‘मन की बात’ कार्यक्रम से दो उदाहरण साझा किए हैं, जिनमें उन्होंने संस्कृत के महत्व और सुंदरता के बारे में विस्तार से चर्चा की है। उन्होंने युवाओं के बीच संस्कृत की बढ़ती लोकप्रियता पर भी प्रकाश डाला है। प्रधानमंत्री ने ट्वीट किया: “विश्वसंस्कृतदिनस्य शुभाशया:। भारते विश्वे च संस्कृतप्रचाराय कार्यं कुर्वतां सर्वेषाम् अभिनन्दनं करोमि। पूर्वतने एकस्मिन् #MannKiBaat मध्ये मया संस्कृतस्य महत्त्वं सौन्दर्यं च यत् उक्तं तत् अत्र ददामि। गतेषु वर्षेषु युवानः संस्कृतप्रचारे अग्रेसराः सन्ति। अगस्त २०२१ #MannKiBaat मध्ये अहम् एतादृशानां प्रयत्नानां प्रशंसां कृतवान्। आशासे यत् आगामिकाले अपि अस्माकं युवानः संस्कृते रुचिं दर्शयेयुः।“ एमजी/एएम/जेके
प्रधानमंत्री ने कर्नाटक के विभिन्न हिस्सों में बारिश और बाढ़ की स्थिति पर कर्नाटक के मुख्यमंत्री के साथ बातचीत की

प्रधानमंत्री श्री नरेन्द्र मोदी ने कर्नाटक के मुख्यमंत्री श्री बी एस येदियुरप्पा के साथ राज्य के विभिन्न हिस्सों में बारिश और बाढ़ की स्थिति पर बातचीत की। प्रधानमंत्री ने कहा "कर्नाटक के विभिन्न हिस्सों में बारिश और बाढ़ की स्थिति पर मुख्यमंत्री बी एस येदियुरप्पा जी से बात की। हम बाढ़ से प्रभावित कर्नाटक की अपनी बहनों और भाइयों के साथ एकजुटता से खड़े हैं। वहां चल रहे बचाव और राहत कार्यों में केंद्र की ओर से हर संभव सहयोग का आश्वासन दिया है।"
प्रधानमंत्री ने कादर खान के निधन पर शोक व्‍यक्‍त किया

प्रधानमंत्री श्री नरेन्‍द्र मोदी ने जाने-माने अभिनेता कादर खान के निधन पर शोक व्‍यक्‍त किया है। प्रधानमंत्री ने अपने शोक संदेश में कहा ‘कादर खान जी ने अपने विलक्षण अभिनय कौशल से सिनेमा को उज्‍जवल बनाया और अपने अनूठे हास्‍य भाव से सिनेमा प्रेमियों को हंसाया। वह अच्‍छे पटकथा लेखक थे और अनेक यादगार फिल्‍मों से जुड़े थे। उनके निधन से दुख हुआ। उनके परिवार और प्रशंसकों को संवेदना प्रकट करता हूँ।’
प्रधानमंत्री ने हर घर तिरंगा अभियान के लिए लोगों के उत्साह की सराहना की

प्रधानमंत्री श्री नरेन्द्र मोदी ने आज हर घर तिरंगा अभियान में लोगों की उत्साहपूर्ण भागीदारी को रेखांकित किया। उन्होंने कहा कि यह भावना देश की एकता और अखंडता की प्रतीक है। प्रधानमंत्री ने एक वीडियो भी साझा किया, जहां उन्होंने रक्षाबंधन के अवसर पर बच्चों के साथ बातचीत की थी और उन्हें तिरंगा दिया था। प्रधानमंत्री ने ट्वीट किया: “हर घर तिरंगा अभियान को लेकर देशवासियों में जिस प्रकार का जोश और उत्साह देखने को मिल रहा है, वह राष्ट्र की एकता और अखंडता की अटूट भावना का प्रतीक है। यह भावना अमृतकाल में भारतवर्ष को एक नई ऊंचाई पर ले जाने वाली है। #HarGharTiranga” हर भारतीय का तिरंगे से खास रिश्ता है। आज मैंने युवा मित्रों को तिरंगा दिया। उनके चेहरे की मुस्कान सब कुछ कह देती है! एमजी / एमजी/ एएम/जेके/वाईबी
प्रधानमंत्री द्वारा पुण्‍य आत्‍मा प्रमुख स्‍वामी महाराज जी को श्रद्धासुमन अर्पित किए

प्रधानमंत्री श्री नरेन्‍द्र मोदी ने सारंगपुर, गुजरात में पुण्‍य आत्‍मा प्रमुख स्‍वामी महाराज जी को अपने श्रद्धासुमन अर्पित किए। प्रधानमंत्री श्री मोदी ने कहा कि पुण्‍य आत्‍मा प्रमुख स्‍वामी महाराज केवल एक संत ही नहीं थे अपितु वे लोक ‘संग्राहक’ भी थे। मैं पुण्‍य आत्‍मा प्रमुख स्‍वामी महाराज को अपनी श्रद्धाजं‍लि देता हूं वे हमें अपना मार्गदर्शन देते रहें और हमें शक्ति प्रदान करें।
मंत्रिमंडल ने मसूरी के एलबीएसएनएए और नामीबिया के एनआईपीएएम के बीच क्षमता निर्माण के लिए एमओयू को अपनी मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने मसूरी के लाल बहादुर शास्‍त्री नेशनल एकेडमी ऑफ एडमिनिस्‍ट्रेशन (एलबीएसएनएए) और नामीबिया के नामीबिया इंस्‍टीट्यूट ऑफ पब्लिक एडमिनिस्‍ट्रेशन एंड मैनेजमेंट (एनआईपीएएम) के बीच क्षमता निर्माण के लिए एमओयू को अपनी मंजूरी दी है। इसके तहत दोनों संस्‍थानों के फायदे के लिए नामीबिया के लोक अधिकारियों के क्षमता निर्माण एवं अन्‍य प्रशिक्षण गतिविधियों पर ध्‍यान केंद्रित किया जाएगा। यह एमओयू देश में उच्‍च नागरिक सेवाओं के लिए प्रशिक्षण संस्‍थान चलाने के लिए अपने अनुभवों का प्रसार एनआईपीएएम तक करने में अकादमी की मदद करेगा। साथ ही यह लोक प्रशासन एवं क्षमता निर्माण क्षेत्र की सहयोगी गतिविधियों में दोनों पक्षों को शामिल होने में भी मदद करेगा।
प्रधानमंत्री ने हैदराबाद में पुलिस महानिदेशक/पुलिस महानिरीक्षक सम्‍मेलन में भाग लिया

प्रधानमंत्री श्री नरेंद्र मोदी ने हैदराबाद स्थित सरदार वल्‍लभ भाई पटेल राष्‍ट्रीय पुलिस अकादमी में पुलिस महानिदेशक पुलिस महानिरीक्षक के सम्‍मेलन को संबोधित किया। इस अवसर पर बोलते हुए उन्‍होंने याद दिलाया कि 26 नवंबर को आज के ही दिन मुंबई में भयावह आतंकी हमले को अंजाम दिया गया था और पुलिस ने आतंकवादियों से बहादुरी के साथ निपटा। उन्‍होंने शहीद हुए 33,000 पुलिस कार्मिकों को भी याद किया। प्रधानमंत्री ने कहा कि इस वार्षिक सम्‍मेलन के आयोजन में अब गुणात्‍मक रूपान्‍तरण आया है। उन्‍होंने कहा कि अब यह पारस्‍परिक अनुभवों को साझा करने का एक मंच बन गया है, जो नीति योजना के लिए अच्‍छे आयामों की ओर अग्रसर करता है। प्रधानमंत्री ने कार्यवाही योग्‍य बिन्‍दुओं पर ठोस परिणामों पर जोर दिया, जिन्‍हें अंतिम रूप दिया गया है। प्रशिक्षण के परिप्रेक्ष्‍य में प्रधानमंत्री ने कहा कि दक्षता का विकास अब अनिवार्य हो गया है और ये प्रशिक्षण प्रक्रिया का एक अंग होना चाहिए। उन्‍होंने आगे कहा कि मानव मनोविज्ञान और व्‍यावहारिक मनोविज्ञान प्रशिक्षण के महत्‍वपूर्ण अंग होने चाहिए। प्रधानमंत्री ने कहा कि नेतृत्‍व क्षमता महत्‍वपूर्ण है और इसका दायित्‍व वरिष्‍ठ अधिकारियों पर है कि वे पुलिस कार्मिकों में इन दक्षताओं को आत्‍मसात करायें। कानून और व्‍यवस्‍था के विषय पर प्रधानमंत्री ने पथ-संचलन एवं सैन्‍य आसूचना के महत्‍व पर जोर डाला। श्री नरेंद्र मोदी ने सामूहिक प्रशिक्षण प्रयासों के जरिए पुलिस बल में गुणात्‍मक सुधार का आह्वान किया। प्रधानमंत्री ने कहा कि दुनिया तंत्र के लिए उतरोत्‍तर अग्रसर रहने के लिए प्रौद्योगिकी एवं मानवीय संवेदना दोनों ही महत्‍वपूर्ण हैं। प्रधानमंत्री ने मोबाईल एप- ‘इंडियन पुलिस एट योर काल’ का भी शुभारंभ भी किया। उन्‍होंने आसूचना ब्‍यूरो के अधिकारियों को उनकी उल्‍लेखनीय सेवाओं के लिए राष्‍ट्रपति के पुलिस मैडल भी प्रदान किए। दिन की शुरूआत में प्रधानमंत्री ने राष्‍ट्रीय पुलिस अकादमी स्थित शहीद स्‍थल पर श्रद्धासुमन अर्पित किए । उन्‍होंने सरदार वल्‍लभ भाई पटेल की प्रतिभा पर पुष्‍पांजलि अर्पित की और एक पौधा भी रोंपा।
‘भारत-इजरायल औद्योगिक अनुसंधान एवं विकास और प्रौद्योगिकी नवोन्‍मेष निधि’ को मंत्रिमंडल ने मंजूरी प्रदान की

प्रधानमंत्री श्री नरेन्‍द्र मोदी की अध्यक्षता में केन्‍द्रीय मंत्रिमंडल की बैठक में ‘भारत-इजरायल औद्योगिक अनुसंधान एवं विकास और प्रौद्योगिकी नवोन्‍मेष निधि’ (14 एफ) पर भारत और इजरायल के बीच सहमति-ज्ञापन (एमओयू) को अपनी मंजूरी प्रदान कर दी है। यह एमओयू जुलाई, 2017 को हुआ था। भारत और इजरायल प्रत्‍येक इस निधि के लिए चार मिलियन अमरीकी डॉलर का दोनों एक समान राशि का पांच वर्षों तक वार्षिक अंशदान करेंगे। इस नवोन्‍मेष निधि को एक संयुक्‍त बोर्ड द्वारा प्रशासित किया जाएगा, जिसमें प्रत्‍येक देश के चार-चार सदस्‍य होंगे। इस एमओयू में द्विपक्षीय औद्योगिक अनुसंधान और विकास तथा विज्ञान और प्रौद्योगिकी के क्षेत्रों में नवोन्‍मेष सहयोग के संवहन पर विचार किया गया है, जिसमें प्रौद्योगिकी-चलित नए अथवा उन्‍नत उत्‍पादों, सेवाओं अथवा प्रक्रियाओं के लिए संयुक्‍त परियोजनाओं को सहयोग प्रदान किया जाएगा। ऐसी प्रक्रियाओं से जल, कृषि ऊर्जा और डिजिटल प्रौद्योगिकी जैसे पारस्‍परिक हितों के क्षेत्रों पर वहनीय प्रौद्योगिकियां तैयार होंगी। भारत एवं इजरायल से निजी उद्योग, उद्यम तथा अनुसंधान और विकास संस्‍थानाओं सहित समवाय का निर्माण होगा, जो इन सहयोगात्‍मक परियोजनाओं के माध्‍यम से लाभान्वित होंगे। संयुक्‍त निधि से संचालित गतिविधियों से संयुक्‍त रूप से विकसित प्रौद्योगिकी परियोजनाओं में विदेश द्वारा दोनो देशों के बीच तकनीकी-आर्थिक सहयोग व प्रौद्योगिकीय नवोन्‍मेष आधारित सहयोग विकसित होगा। इससे इजरायल और भारत की अनुपूरक शक्तियां गतिशील होंगी, जो इजरायल-भारत संयुक्‍त परियोजनाओं को प्रोत्‍साहित करेगी, जो राष्‍ट्रीय और वैश्विक बाजार दोनों में पूंजी निवेशित होगी। इससे संयुक्‍त परियोजनाओं को प्रोत्‍साहित करने के लिए व्‍यापक समर्थन व्‍याप्‍त होगा और ‘अभिज्ञान’ को प्रदर्शन में रूपान्‍तरिक किया जा सकेगा। आशा है कि भारत में नवोन्‍मेष और नवोन्‍मेष की आर्थिक प्रणाली में वृद्धि और सुदृढ़ीकरण होगा और यह स्‍टार्ट अप इंडिया कार्यक्रम में प्रत्‍यक्ष योगदान करेगा।
प्रधानमंत्री और रवांडा के राष्ट्रपति पॉल कागामे के बीच फोन पर बातचीत हुई

प्रधानमंत्री श्री नरेन्द्र मोदी ने आज रवांडा के राष्ट्रपति माननीय पॉल कागामे से फोन पर बातचीत की। प्रधानमंत्री ने वर्ष 2018 में अपनी ऐतिहासिक रवांडा यात्रा के बाद से द्विपक्षीय संबंधों में हुई प्रगति पर संतोष जाहिर किया है। रवांडा के राष्ट्रपति ने 2018 की यात्रा के दौरान प्रधानमंत्री मोदी की तरफ से मिले 200 गायों के उपहार को याद किया और बताया कि उनसे रवांडा के बच्चों के लिए दूध की उपलब्धता बढ़ाने में सहायता मिली और साथ ही किसानों की आय में भी बढ़ोतरी हुई। दोनों नेताओं ने कोविड-19 महामारी के चलते उनकी स्वास्थ्य प्रणालियों और अर्थव्यवस्थाओं के सामने पैदा हुई चुनौतियों पर विचार विमर्श किया। उन्होंने इस संकट से उबरने और नारगिकों का बेहतर स्वास्थ्य सुनिश्चित करने की दिशा में अपने-अपने देशों में उठाए गए कदमों से जुड़ी जानकारियां साझा कीं। दोनों नेताओं ने वर्तमान संकट के दौरान एक दूसरे के प्रवासी नागरिकों को हर संभव सहायता देने पर सहमति जाहिर की। प्रधानमंत्री ने रवांडा के राष्ट्रपति को कोरोना वायरस से लड़ाई में रवांडा के प्रयासों को भारत की तरफ से निरंतर समर्थन देने का भरोसा दिलाया। उन्होंने राष्ट्रपति कागामे के नेतृत्व में इस संकट के प्रभावी प्रबंधन और रवांडा के लोगों के दृढ़ संकल्प की सराहना की। प्रधानमंत्री ने वर्तमान संकट के दौर में रवांडा के लोगों के स्वास्थ्य और बेहतरी के लिए अपनी शुभकामनाएं दीं।
प्रधानमंत्री ने सीरम इंस्टीट्यूट ऑफ इंडिया और भारत बायोटेक की वैक्सीन को मंजूरी मिलने पर देश को बधाई दी

प्रधानमंत्री श्री नरेन्द्र मोदी ने सीरम इंस्टीट्यूट ऑफ इंडिया और भारत बायोटेक के टीकों को भारत के औषध महानियंत्रक- डीसीजीआई की मंजूरी मिलने पर इसे वैश्विक महामारी कोरोना के खिलाफ महत्वपूर्ण लड़ाई में भारत की स्थिति को मजबूत करने के लिए एक निर्णायक मोड़ करार दिया है। लगातार कई ट्वीट संदेशों में प्रधानमंत्री ने कहा, “एक महत्वपूर्ण लड़ाई में भारत की स्थिति को मजबूत करने के लिए निर्णायक क्षण! @SerumInstIndia और @BharatBiotech के टीके को भारत के औषध महानियंत्रक-डीसीजीआई की मंजूरी मिलने के बाद स्वस्थ और कोरोना मुक्त राष्ट्र होने का रास्ता साफ हो गया है। भारत को बधाई। इस मुहिम में जुटे हमारे मेहनती वैज्ञानिकों और अन्वेषकों को बधाई।” "इस उपलब्धि पर प्रत्येक भारतीय को गर्व होगा कि, जिन दो वैक्सीन को आपातकालीन उपयोग की मंजूरी दी गई है, वे भारत में ही बनी हैं! यह सफलता आत्मनिर्भर भारत के सपने को पूरा करने के लिए हमारे वैज्ञानिक समुदाय की उत्सुकता को दर्शाता है, जिसके मूल में ही करुणा और सेवाभाव निहित हैं।" "अनेक विपरीत परिस्थितियों में भी उत्कृष्ट कार्यों के लिए हम डॉक्टरों, चिकित्सा कर्मचारियों, वैज्ञानिकों, पुलिस कर्मियों, स्वच्छता कार्यकर्ताओं और सभी कोरोना योद्धाओं के लिए बार-बार अपना आभार प्रकट करते हैं। हम कई लोगों की जान बचाने के लिए उनके प्रति हमेशा ऋणी रहेंगे।"
प्रधानमंत्री ने नेताजी सुभाष चन्द्र बोस को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने नेताजी सुभाष चन्द्र बोस को उनकी जयंती पर श्रद्धांजलि अर्पित की। प्रधानमंत्री ने कहा, ‘मैं नेताजी सुभाष चन्द्र बोस की जयंती पर उन्हें नमन करता हूं। वह एक ऐसे योद्धा थे जिन्होंने भारत की स्वतंत्रता और गरिमापूर्ण जीवन व्यापन सुनिश्चित करने की दिशा में खुद को प्रतिबद्ध किया। हम उनके आदर्शों को पूरा करने और एक सुदृढ़ भारत का निर्माण करने के लिए संकल्पबद्ध हैं।’
पोषक तत्‍व आधारित सब्सिडी (एनबीएस) योजना के तहत सब्सिडी के लिए योग्‍य होने वाली एसएसपी विनिर्माण इकाइयों के लिए न्‍यूनतम क्षमता उपयोग मानदंड हटाए जाने को मंजूरी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने आज पोषक तत्‍व आधारित सब्सिडी (एनबीएस) योजना के तहत सब्सिडी के लिए योग्‍य होने वाली सिंगल सुपर फास्‍फेट (एसएसपी) विनिर्माण इकाइयों के लिए न्‍यूनतम क्षमता उपयोग मानदंड को तत्‍काल प्रभाव से हटाए जाने के प्रस्‍ताव को मंजूरी दे दी। यह मंजूरी सरकार द्वारा हाल किए जाने वाले नीतिगत सुधारों के क्रम में है जिनमें नई यूरिया नीति, 2015 एवं यूरिया उत्‍पादन के लिए गैस पूलिंग शामिल है। ऊर्जा कुशलता को बढावा देने एवं गैस मूल्‍य निर्धारण तंत्र को युक्तिसंगत बनाने पर जोर दिए जाने के कारण इस वर्ष की अभी तक की अवधि में अब तक का सर्वाधिक उत्‍पादन हुआ है। ऐसी उम्‍मीद है कि पिछले वर्ष की तुलना में इस वर्ष 17 लाख एमटी अतिरिक्‍त यूरिया का उत्‍पादन होगा। इसके अतिरिक्‍त, उत्‍पादकता बढाने तथा गैर कृषि उपयोग को रोकने के लिए शत-प्रतिशत यूरिया को अब नीमयुक्त कर दिया गया है। इसके अतिरिक्त सीटी कंपोस्ट के संवर्धन पर नीति एक अहम पहल है जिसका उद्देश्य नगरों को स्वच्छ बनाना तथा नगर के कचरे को मृदा स्वास्थ्य को बेहतर बनाने के लिए कंपोस्ट के रूप में उपयोग में लाना शामिल है। इस नीति के तहत पहली बार 1500 रूपये प्रति एमटी की बाजार विकास सहायता उत्पाद के उत्पादन एवं उपभोग को बढ़ाने के लिए प्रदान की जाएगी। एसएसपी एक फासफेटिक बहु-पोषक उर्वरक है जिसमें 16 प्रतिशत फासफेट, 11 प्रतिशत सल्फर, 16 प्रतिशत कैल्सियम तथा कुछ अन्य अनिवार्य सूक्ष्म पोषक तत्व सन्निहित हैं। अपनी सरल उत्पादन तकनीक के कारण यह उपलब्ध उर्वरकों में सबसे सस्ता रसायनिक उर्वरक है। यह तिलहनों, दालों, बागवानी, सब्जियों, ईंख आदि जैसी फसलों के लिए अधिक अनुकूल है। 01-10-2009 से एसएसपी इकाइयों के लिए सब्सिडी पाने के योग्य बनने के लिए अपनी स्वीकृत उत्पादन क्षमता न्यूनतम 50 प्रतिशत का उपयोग करना या प्रतिवर्ष 40 हजार एमटी का उत्पादन करना, इनमें से जो भी कम हो, अनिवार्य बना दिया गया था। प्रारंभ में कुछ क्षमता संवर्धन किया गया था लेकिन पिछले 4 वर्षों के दौरान देश में एसएसपी के उत्पादन एवं उपभोग की स्थिति कमोबेस स्थिर ही रही है। न्यूनतम क्षमता उपयोग मानदंड को हटाने की यह नई नीति एसएसपी इकाइयों को भी अन्य उर्वरकों के समान ही बना देगी और वे कृषि उदेश्यों के लिए उत्पादित एवं विक्रय की मात्रा के बावजूद सब्सिडी पाने के योग्य बन जाएंगे।
लेह अस्पताल में घायल सैनिकों के साथ प्रधानमंत्री की बातचीत

साथियों, मैं आज आप सब को नमन करने आया हूं। क्योंकि जिस वीरता के साथ लड़ाई लड़ी है, मैंने कुछ दिन पहले भी कहा था कि जो वीर हमें छोड़कर चले गए हैं वो भी ऐसे ही नहीं गए हैं। आप सबने मिल करके करारा जवाब भी दिया है। शायद आप घायल हैं, अस्‍पताल में हैं, इसलिए शायद आपको अंदाज न हो पाए। लेकिन 130 करोड़ देशवासी आप के प्रति बहुत ही गौरव अनुभव करते हैं। आपका ये साहस, शौर्य नई पीढ़ी को प्रेरणा दे रहा है और इसलिए आपका ये पराक्रम, आपका ये शौर्य और आपने ने जो किया है वो हमारी युवा पीढ़ी को, हमारे देशवासियों को आने वाले लंबे अर्से तक प्रेरणा देता रहेगा। और आज जो विश्‍व की स्थिति है, वहां जब ये मैसेज जाता है कि भारत के वीर जवान ये पराक्रम दिखाते हैं, ऐसी-ऐसी शक्तियों के सामने दिखाते हैं, तब तो दुनिया भी जानने को बड़ा उत्‍सुक रहती है कि वो जवान हैं कौन। उनकी ट्रेनिंग क्‍या है, उनका त्‍याग कितना ऊंचा है। उनका commitment कितना बढ़िया है। आज पूरा विश्व आपके पराक्रम का एनालिसिस कर रहा है। मैं आज सिर्फ और सिर्फ आपको प्रणाम करने आया हूं। आपको छू करके, आपको देख करके एक ऊर्जा लेकर जा रहा हूं, एक प्रेरणा लेकर जा रहा हूं। और हमारा भारत आत्‍मनिर्भर बने, दुनिया की किसी भी ताकत के सामने कभी न झुके हैं, न कभी झुकेंगे। ये बात मैं बोल पा रहा हूं आप जैसे वीर पराक्रमी साथियों के कारण। मैं आपको तो प्रणाम करता हूं, आपको जन्‍म देने वाली आपकी वीर माताओं को भी प्रणाम करता हूं। शत: शत: नमन करता हूं, उन माताओं को जिन्‍होंने आप जैसे वीर योद्धाओं को जन्‍म दिया, पाला-पोसा है, लालन-पालन किया है और देश के लिए दे दिया है। उन माताओं का जितना गौरव करें, उनको जितना सर झुका करके नमन करें, उतना कम है। फिर एक बार साथियो, आप बहुत जल्‍द ठीक हो जाएं, स्‍वास्‍थ्‍य लाभ हो, और पुन: संयम, पुन: सहयोग, इसी विचार के साथ आओ हम सब मिल करके चल पड़ें। धन्‍यवाद दोस्‍तों।
प्रधानमंत्री ने वाराणसी में 3350 करोड़ रुपये की लागत वाली विकास परियोजनाओं का लोकार्पण किया

श्री नरेन्‍द्र मोदी ने कहा, ‘सरकार बुनियादी ढांचे के विकास और जन कल्‍याण के लिए काम कर रही है’ प्रधानमंत्री श्री नरेन्‍द्र मोदी ने आज वाराणसी में 3350 करोड़ रुपये की लागत वाली विकास परियोजनाओं का लोकार्पण किया। ये परियोजनाएं स्‍वास्‍थ्‍य, स्‍वच्‍छता, स्‍मार्ट सिटी, कनेक्टिविटी, विद्युत और आवास जैसे विभिन्‍न सेक्‍टरों से जुड़ी हुई हैं। इस अवसर पर उत्‍तर प्रदेश के राज्‍यपाल श्री राम नाईक, मुख्‍यमंत्री श्री योगी आदित्‍यनाथ और अन्‍य गणमान्‍य व्‍यक्ति भी उपस्थित थे। प्रधानमंत्री ने आरंभ में वाराणसी के स्‍वर्गीय श्री रमेश यादव को श्रद्धांजलि अर्पित की जिन्‍होंने पुलवामा आतंकी हमले के दौरान देश के लिए अपना जीवन न्‍यौछावर कर दिया। प्रधानमंत्री ने वाराणसी के बाहरी इलाके में स्थित आउरे गांव में एक जन सभा को संबोधित करते हुए कहा कि उनकी सरकार विकास की गति तेज करने के लिए दो मोर्चों पर काम कर रही है। इनमें से प्रथम मोर्चा बुनियादी ढांचागत सुविधाओं यथा राजमार्गों, रेलवे इत्‍यादि से जुड़ा हुआ है, जबकि दूसरे मोर्चे के तहत यह सुनिश्चित किया जा रहा है कि विकास के लाभ आम जनता तक अवश्‍य ही पहुंच जाएं। उन्‍होंने यह भी कहा कि इस उद्देश्‍य की पूर्ति के लिए बजट में अनेक घोषणाएं की गई हैं। प्रधानमंत्री ने आज अनावरण की गई परियोजनाओं का उल्‍लेख करते हुए कहा कि यह वाराणसी को ‘नये भारत’ का एक महत्‍वपूर्ण केन्‍द्र बनाने की दिशा में उल्‍लेखनीय प्रयास है। इस संदर्भ में उन्‍होंने आज वाराणसी स्थित डीएलडब्‍ल्‍यू से रवाना की गई लोकोमोटिव ट्रेन का उल्‍लेख किया। उन्‍होंने कहा कि ‘मेक इन इडिया’ के तहत की गई इस पहल से भारतीय रेलवे की क्षमता और गति बढ़ाने में मदद मिलेगी। प्रधानमंत्री ने यह भी कहा कि पिछले साढ़े चार वर्षों के दौरान रेलवे में व्‍यापक बदलाव लाने के लिए विभिन्‍न कदम उठाए गए हैं और दिल्‍ली एवं वाराणसी के बीच चलने वाली भारत की प्रथम सेमी हाई स्‍पीड ट्रेन ‘वंदे भारत एक्‍सप्रेस’ इस दिशा में एक महत्‍वपूर्ण कदम है। उन्‍होंने कहा कि इन परियोजनाओं से न केवल आवाजाही में आसानी होगी, बल्कि इससे वाराणसी, पूर्वांचल और निकटवर्ती क्षेत्रों में नये उद्यमों की स्‍थापना का मार्ग भी प्रशस्‍त होगा। प्रधानमंत्री ने विभिन्‍न योजनाओं के लाभार्थियों को प्रमाण पत्र वितरित किए। उन्‍होंने आईआईटी बीएचयू के 100 वर्ष पूरे होने पर स्‍मारक डाक टिकट भी जारी किया। प्रधानमंत्री ने कहा कि बीएचयू कैंसर सेंटर और भाभा कैंसर अस्‍पताल, लहरतारा में बिहार, झारखंड, छत्‍तीसगढ़ और अन्‍य निकटवर्ती राज्‍यों के मरीजों को बेहतर उपचार मिल सकेगा। प्रधानमंत्री ने ‘आयुष्‍मान भारत’ का उल्‍लेख करते हुए कहा कि उत्‍तर प्रदेश में लगभग 38000 लोग इसके तहत मिल रहे लाभों को पहले ही प्राप्‍त कर चुके हैं। उन्‍होंने कहा कि योजना से उत्‍तर प्रदेश में लगभग एक करोड़ 20 लाख परिवार लाभान्वित होंगे। उन्‍होंने ‘प्रधानमंत्री किसान सम्‍मान निधि योजना’ का भी उल्‍लेख किया और कहा कि इससे उत्‍तर प्रदेश में लगभग 2.25 करोड़ गरीब किसान लाभान्वित होंगे। प्रधानमंत्री ने गायों के साथ-साथ गोवंश के संरक्षण, सुरक्षा और संवर्धन से जुड़े ‘राष्‍ट्रीय कामधेनु आयोग’ का भी उल्‍लेख किया। प्रधानमंत्री ने कहा कि वाराणसी में जिन परियोजनाओं की आधारशिला रखी गई थी, वे समय पर पूरी हो गई हैं। बाद में प्रधानमंत्री ने दिव्‍यांगजनों को सहायक उपकरण वितरित किए। प्रधानमंत्री ने छत्रपति शिवाजी महाराज जयंती पर लोगों को शुभकामनाएं भी दीं।
प्रधानमंत्री ने क्रिसमस के अवसर पर लोगों को बधाई दी

प्रधानमंत्री श्री नरेन्द्र मोदी ने क्रिसमस के अवसर पर लोगों को बधाई दी है और प्रभु ईसा मसीह के नेक विचारों को याद किया है। प्रधानमंत्री ने एक ट्वीट में कहा; “मेरी क्रिसमस! यह विशेष दिन हमारे समाज में सद्भाव और उल्लास के उत्साह को आगे बढ़ाए। हम प्रभु ईसा मसीह के नेक विचारों को याद करें और समाज की सेवा पर जोर दें।”
कर्नाटक के सर्वदलीय प्रतिनिधिमंडल ने प्रधानमंत्री से मुलाकात की

प्रधानमंत्री श्री नरेन्‍द्र मोदी से कर्नाटक के मुख्‍यमंत्री श्री सिद्दरमैया के नेतृत्‍व में एक सर्वदलीय प्रतिनिधिमंडल ने आज मुलाकात की। प्रतिनिधिमंडल ने कर्नाटक, गोवा और महाराष्‍ट्र से जुड़े महादायी नदी जल मुद्दे पर न्‍यायाधिकरण से बाहर एक समाधान के लिए प्रधानमंत्री के हस्‍तक्षेप की मांग की। ये मामला वर्तमान में न्‍यायाधिकरण के समक्ष है। प्रधानमंत्री ने सलाह दी कि न्‍यायाधिकरण से बाहर इस मामले के समाधान के प्रयास से पूर्व तीनों राज्‍यों के विभिन्‍न राजनीतिक दलों के बीच आपसी विचार-विमर्श के माध्‍यम से एक आम सहमति की आवश्‍यकता होगी। प्रतिनिधिमंडल ने कर्नाटक राज्‍य में खासतौर पर राज्‍य के उत्‍तरी क्षेत्रों में भयंकर सूखे का मुद्दा भी उठाया। प्रधानमंत्री ने कहा कि इस संदर्भ में शीघ्र अतिशीघ्र स्थिति की समीक्षा के लिए एक केन्‍द्रीय दल राज्‍य में भेजा जा रहा है। प्रतिनिधिमंडल ने चीनी के मूल्‍य में हो रही गिरावट के कारण गन्‍ना किसानों के द्वारा सामना की जा रहीं समस्‍याओं को भी प्रधानमंत्री के समक्ष रखा। प्रधानमंत्री ने कहा कि इन समस्‍याओं का सामना गन्‍ना किसानों के द्वारा पूरे देश में किया जा रहा है और केन्‍द्र सरकार इनके समाधान के लिए अनेक कदम उठा रही है। प्रतिनिधिमंडल ने राज्‍य में मलबैरी उत्‍पादकों के हितों के संरक्षण के लिए रेशम के आयात शुल्‍क में 30 प्रतिशत तक वृद्धि की अपील की। प्रधानमंत्री ने कहा इस अपील की समीक्षा की जाएगी। बैठक के दौरान केन्‍द्रीय मंत्री श्री वेंकैया नायडू, श्री अनंत कुमार और श्री सदानंद गौड़ा तथा लोकसभा में विपक्ष के नेता श्री मल्लिकार्जुन खड़गे भी मौजूद थे।
प्रधानमंत्री ने बाबू जगजीवन राम को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने बाबू जगजीवन राम को उनकी जयंती पर श्रद्धांजलि अर्पित की है। अपने ट्वीट में प्रधानमंत्री ने कहा हैः “बाबू जगजीवन राम जी को उनकी जयंती पर नमन। स्वतंत्रता आंदोलन तथा स्वतंत्रता के बाद उनके शानदार योगदान को राष्ट्र सदैव याद रखेगा। अपने प्रशासनिक कौशल और निर्धनों के प्रति चिंता के लिये उनका व्यापक सम्मान था।”
प्रधानमंत्री ने डॉ. वी शांता के निधन पर शोक व्यक्त किया

प्रधानमंत्री श्री नरेन्‍द्र मोदी ने डॉ. वी. शांता के निधन पर दुख व्यक्त किया है। एक ट्वीट में, प्रधानमंत्री ने कहा, "डॉ. वी. शांता को कैंसर की उच्‍च गुणवत्ता वाली देखभाल सुनिश्चित करने के उनके उत्कृष्ट प्रयासों के लिए याद किया जाएगा। चेन्नई का अडयार स्थित कैंसर संस्थान गरीबों और दलितों की सेवा करने में सबसे आगे है। मुझे 2018 में संस्थान की अपनी यात्रा याद है। डॉ. वी. शांता के निधन से मुझे बेहद दुख पहुंचा है। ओम शांति।
मंत्रिमंडल ने नागर विमानन क्षेत्र में सहयोग पर भारत और जर्मनी के बीच समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने नागर विमानन के क्षेत्र में सहयोग के लिए भारत और जर्मनी के बीच समझौता ज्ञापन हस्‍ताक्षर को स्‍वीकृति दे दी है। इस समझौता ज्ञापन का शीर्षक नागर विमानन क्षेत्र में सहयोग पर भारत और जर्मनी के बीच अभिरूचि की संयुक्‍त घोषणा है। संयुक्‍त घोषणा से भारत और जर्मनी के बीच विमान परिवहन में कारगर विकास होगा। अभिरूचि की संयुक्‍त घोषणा के रूप में समझौता ज्ञापन भारत और जर्मनी के बीच नागर विमानन संबंधों में ऐतिहासिक है और इसमें दोनों देशों के बीच अधिक व्‍यापार, निवेश, पर्यटन तथा सांस्‍कृतिक आदान-प्रदान को बढ़ावा देने की क्षमता है। दोनों देशों ने नागर विमानन क्षेत्र में ज्ञानतथा अनुभव को साझा करने के लिए अभिरूचि की संयुक्‍त घोषणा के माध्‍यम से संबंधों को और मजबूत बनाने तथा विकसित करने की इच्‍छा व्‍यक्‍त की। अभिरूचि की संयुक्‍त घोषणा का मुख्‍य उद्देश्‍य निम्‍नलिखित क्षेत्रों में पारस्‍परिक सहयोग में प्रोत्‍साहन और सहयोग देना है। (i) विमानन सुरक्षा तथा एयर ट्रैफिक प्रबंधन सेमीनारों, गोष्ठियों, एक दूसरे देशों की यात्राओं तथा अन्‍य विचारों सहित विमान सुरक्षा गतिविधियों तथा सुरक्षा निगरानी से संबंधित सूचना और श्रेष्‍ठ व्‍यवहारों को साझा करना। (ii) हेलीपोर्ट तथा हेलीकॉप्‍टर आपात चिकित्‍सा सेवा (एचईएमएस) हेलीपोर्ट तथा हेलीकॉप्‍टर आपात चिकित्‍सा सेवाओं से संबंधित सूचना तथा श्रेष्‍ठ व्‍यवहारों को साझा करना (iii) नियमन तथा नीति महत्‍वपूर्ण अंतर्राष्‍ट्रीय विषयों पर आईसीएओ में सहयोग जारी रखना। (iv) कॉरपोरेट तथा व्‍यवसाय विमानन विकास व्‍यवसाय तथा गैर-वाणिज्यिक विमानन के लिए सुविधाओं पर सूचना साझा करना (v) पर्यावरण (क) सतत तथा पर्यावरण अनुकूल एयरोड्रोम विकास तथा नियोजन पर फोकस के साथ एयरोड्रमों की सरकारी निगरानी से संबंधित अनुभव को साझा करना (ख) अंतर्राष्‍ट्रीय स्‍तर पर जलवायु परिवर्तन की समस्‍या से निपटना तथा घरेलू तथा अंतर्राष्‍ट्रीय दोनों स्‍तरों पर संबंधित ग्रीन हाऊस गैस (जीएचजी) उत्‍सर्जनों का समाधान करना। (vi) प्रशिक्षण और कौशल विकास तकनीकी तथा गैर-तकनीकी सहयोग और प्रशिक्षण विशेषकर विमानन सुरक्षा निगरानी में साझेदारी की संभावना तलाशना |
प्रधानमंत्री श्री नरेन्द्र मोदी और ब्रिटेन के प्रधानमंत्री श्री बोरिस जॉनसन के बीच टेलीफोन पर बातचीत हुई

प्रधानमंत्री नरेन्द्र मोदी ने आज ब्रिटेन के प्रधानमंत्री श्री बोरिस जॉनसन से टेलीफोन पर बातचीत की। प्रधानमंत्री श्री जॉनसन ने आगामी गणतंत्र दिवस परेड समारोह में उन्हें मुख्य अतिथि के तौर पर आमंत्रित करने के लिए भारत का धन्यवाद किया, परंतु ब्रिटेन में कोविड-19 परिदृश्य में बदलाव के चलते उन्होंने इस समारोह में उपस्थित ना हो पाने की अपनी असमर्थता जताई। उन्होंने दोहराया कि नजदीक भविष्य में वह भारत का दौरा करने के इच्छुक हैं। प्रधानमंत्री मोदी ने कहा कि वह ब्रिटेन में मौजूदा परिस्थितियों से अवगत हैं। उन्होंने इस महामारी के शीघ्र नियंत्रण के लिए अपनी शुभकामनाएं दीं। उन्होंने कहा कि वह कोविड-19 महामारी की परिस्थितियों में सुधार के बाद प्रधानमंत्री श्री जॉनसन के भारत में स्वागत करने को लेकर उत्सुक हैं। दोनों नेताओं ने कोविड-19 के नियंत्रण के लिए टीके के विकास और उत्पादन जैसे महत्वपूर्ण क्षेत्रों के विषय में जारी द्विपक्षीय सहयोग की समीक्षा की। उन्होंने ब्रेक्जिट के बाद और कोविड-19 के बाद दोनों देशों के बीच साझेदारी की क्षमताओं में विश्वास व्यक्त किया और इन क्षमताओं को वास्तविकता में परिवर्तित करने के लिए एक समग्र ढांचा तैयार करने पर सहमति जताई। एमजी/एएम/डीटी/डीसी
प्रधानमंत्री ने खादी के प्रति लोगों के प्रेम पर प्रसन्नता व्यक्त की

प्रधानमंत्री श्री नरेन्द्र मोदी ने महात्मा गांधी की जयंती पर खादी के प्रति लोगों के प्रेम पर प्रसन्नता व्यक्त की है। खादी इंडिया के एक ट्वीट का उद्धरण देते हुए प्रधानमंत्री ने कहा; "बापू की जयंती पर खादी के प्रति लोगों का यह असीम प्रेम उत्साहित करने वाला है।“ #खादी4नेशन" एमजी/एएम/जेके